જગતમાં ક્યાંય જેનો જોટો ન જડે એવી ભાતીગળ લોકસંસ્કૃતિની છડી પોકારતું રંગીલું રાજસ્થાન. રાજસ્થાનની ધરતી માથેથી આરંભાતી અરવલ્લી પર્વતની અલબેલી હારમાળ. લાખેણા નવલખા હારમાં મોંઘામૂલનો હીરો ઝગમગે એવું દેશવિદેશના યાત્રાળુઓનું આકર્ષણ કેન્દ્ર માઉન્ટ આબુ. અહીં આવનાર અને ઉઘાડી આંખે ફરનાર સંસ્કૃતિપ્રેમી પ્રવાસીઓને એક એક સ્થળ હૈયાની હાટડી ખોલી, રસિક કથાઓ, દંતકથાઓ કહીને આનંદવિભોર કરી દે છે. એમાંય કોઈ પ્રીતવછોયાં હૈયાં ભૂલા પડી, અહીં આવી ચડે ને કુમારી અને રસિયા વાલમની પ્રેમકથા સાંભળે તો સરોવર ભરાઈ જાય એટલાં આંસુડાં વહાવીને જાય છે. ફફળતા નિસાસા નાખીને જાય છે. વાતમાં મો’ણ નાખ્યા વિના વિગતે વાત જ માંડું.